
Vă înaintăm, alăturat, Raportul asupra propunerii legislative pentru modificarea şi completarea Legii nr.48/2003 privind atribuirea sau schimbarea de denumiri, trimisă Comisiei noastre pentru dezbatere şi avizare în fond, cu adresa nr.688 din 26 noiembrie 2003. 

 VICEPRESEDINTE,

 RADU LIVIU BARA

RAPORT  

asupra propunerii legislative pentru modificarea şi completarea Legii nr.48/2003 privind atribuirea sau schimbarea de denumiri


1. Cu adresa nr.688 din 26 noiembrie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea şi completarea Legii nr.48/2003 privind atribuirea sau schimbarea de denumiri.



La întocmirea Raportului s-au avut în vedere: 

· avizul Comisiei juridice, de disciplină şi imunităţi nr.688 din 3.12.2003;

· avizul Consiliului Legislativ nr.1626 din 22.11.2003; 



Propunerea legislativă a fost dezbătută şi avizată în fond, în procedură obişnuită, în şedinţa din 10 decembrie 2003.



Prezenta iniţiativă legislativă are ca obiect de reglementare modificarea Ordonanţei Guvernului nr.63/2002 privind atribuirea sau schimbarea de denumiri, aprobată cu modificări prin Legea nr.48/2003, în sensul că pentru unele denumiri nu pot fi atribuite nume de persoane în viaţă. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative din următoarele motive: 



- prevederile acestei iniţiative legislative sunt de natură a aduce atingere principiului constituţional al autonomiei locale, limitând dreptul autorităţilor locale de a atribui sau schimba denumiri pentru acele instituţii sau obiecte de interes local sau judeţean.



Este de precizat că, potrivit art.3 din Ordonanţă, proiectele de hotărâri ale Consiliilor locale sau judeţene având ca obiect atribuirea sau schimbarea de denumiri, pot fi adoptate numai după ce au fost analizate şi avizate de o comisie de atribuire de denumiri constituită la nivelul judeţului sau municipiului Bucureşti şi care este în măsură să se pronunţe nu numai asupra legitimităţii noii denumiri dar şi asupra oportunităţii acesteia. 



Nu trebuie restrâns dreptul autorităţilor locale de a stabili noi denumiri prin atribuirea numelui unei personalităţi  în viaţă dacă acea personalitate a putut influenţa viaţa sau activitatea colectivităţii respective iar aceasta, în semn de elogiu, înţelege să atribuie numele acestuia unei instituţii sau obiectiv de interes local.



- Actul normativ de bază în temeiul căruia anumite autorităţi sunt îndrituite să atribuie sau să schimbe denumiri este Ordonanţa Guvernului nr.63/2002 privind atribuirea sau schimbarea de denumiri, ce a fost aprobată cu modificări prin Legea nr.48/2003. Prin urmare, potrivit dispoziţiilor art.58 din Legea nr.24/2000 privind normele de tehnică legislativă pentru elaborarea actelor normative, dispoziţiile de modificare şi completare trebuie raportate la actul de bază, respectiv Ordonanţa Guvernului nr.63/2002 şi nu la legea de aprobare a acesteia, respectiv Legea nr.48/2003.



2. Propunerea legislativă face parte din categoria legilor ordinare.



3. La lucrările Comisiei au fost prezenţi un număr de 22 de deputaţi, din totalul de 26 membri ai Comisiei.



Raportul Comisiei a fost adoptat cu 21 de voturi pentru şi 1 vot împotrivă. 

VICEPREŞEDINTE,




SECRETAR,

RADU LIVIU BARA 



      ION FLORESCU

Expert parlamentar:

Stelian Androne

